牡丹四首 一
作者：薛能
朝代：唐

paragraphs: 異色稟陶甄，常疑主者偏。
衆芳殊不類，一笑獨奢妍。
顆折羞含嬾，藂虛隱陷圓。
亞心堆勝被，美色豔於蓮。
品格如寒食，精光似少年。
種堪收子子，價合易賢賢。
迥秀應無妬，奇香稱有仙。
深陰宜映幕，富貴助開筵。
蜀水爭能染，巫山未可憐。
數難忘次第，立困戀傍邊。
逐日愁風雨，和星祝夜天。
且從留盡賞，離此便歸田。